12 milijuna ljudi u potrazi za državom
Na Svjetski dan izbjeglica, američki Kongres daje 4 tisuće 'zelenih karata' ljudima koji nemaju ničije državljanstvo 
Tatiana Lesnikova: "Biti bez državljanstva znači biti nitko, osoba bez prava. Ja nemam nikakva prava." Danas je Svjetski dan izbjeglica. U američkom Kongresu nedavno je predložen zakon kojim bi oko 4000 osoba bez države mogle dobiti useljeničku zelenu kartu. Laurel Bowman razgovarala je s jednom ženom koja ilegalno živi u Sjedinjenim Državama proteklih 18 godina. Radi se o ljudima bez putovnica, bez imovine i bez prava glasa. Ono što agencija Ujedinjenih naroda za izbjeglice naziva "ljudima bez države“ bili su tema nedavne rasprave u Kongresu. Dan Glickman, predsjednik organizacije Refugees International, je na svjedočenju rekao: "U svijetu postoji oko 12 milijuna ljudi koji nemaju bilo kakvo državljanstvo. To je egzistencijalna noćna mora." Senatori su razmatrali status oko četiri tisuće takvih osoba koje ilegalno žive u Sjedinjenim Državama. Prijedlog zakona dopustio bi im da zatraže zelenu kartu i to brzo. Tatjana Lesnikova ilegalno živi u Sjedinjenim Državama već 18 godina. Rođena je u Sibiru, potom se preselila u Ukrajinu da bi nakon toga stigla u Sjedinjene Države. Kad se bivši Sovjetski Savez raspao ona je ostala bez državljanstva. "Biti bez državljanstva znači biti nitko, osoba bez prava. Ja nemam nikakva prava" - kaže ona. Tatjana ima dva sina. Jednog je dovela sa sobom, a drugoga je ostavila vjerujući da će se moći vratiti. "Ako nemam svoju zemlju onda znači da do kraja života neću biti u mogućnosti vidjeti svoga sina". Stručnjaci kažu da ovakva vrsta izbjeglica nije problem samo u Sjedinjenim Državama već i drugdje u svijetu, poglavito u Africi i Aziji. Kad su se neke zemlje formirale ili raspadale velike skupine ljudi ostajale su bez državljanstva i prava koja ih prate. U nekim slučajevima oni se ne mogu niti vjenčavati, ili pohađati školu ili posjedovati imovinu. Maureen Lynch, stručnjakinja za ovaj problem u organizaciji Refugee International, kaže: "Ne govorimo samo o kupovini kuće ili automobila i slično. Problem može biti kupovina hladnjaka. U nekim zemljama osobe bez državljanstva ne mogu imati ni mobitel." Maureen Lynch kaže da se radi o pitanju nacionalne i međunarodne sigurnosti: "Ovo je vrsta nevidljivosti. Oni kao da nisu rođeni, ne umiru i mi ne znamo točno tko su i što su." Aktivisti za prava izbjeglica kažu da bi zemlje u kojima žive izbjeglice bez državljanstva trebale tim osobama dati državljanstvo i izdati im legalne dokumente kako bi mogli raditi i putovati. Oni pozivaju Sjedinjene Države da potpišu postojeće međunarodne sporazume za priznavanje i zaštitu izbjeglica bez državljanstva. Tatiana Lesnikova, na primjer, može biti, kao što je i bio slučaj, pritvorena bez upozorenja. Ona je po struci medicinska sestra, te stalno mora obnavljati dozvolu za rad. Zbog toga često mora izostati s posla ili izgubiti radno mjesto. Ona ipak želi postati američka državljanka. "Mislim da je Amerika jedina zemlja u kojoj bi mogla stati na svoje noge, bez bilo čije pomoći." No za Tatianu i malo pomoći moglo bi značiti jako puno.